**SPRÁVA**

**O VÝSLEDKU KONTROLY č. 4/2019**

**dodržiavania a uplatňovania zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov**

 Kontrolu vykonala Ing. Lucia Borošová, hlavná kontrolórka obce, na základe Plánu kontrolnej činnosti hlavnej kontrolórky obce Slaská na I. polrok 2019, schváleného uznesením Obecného zastupiteľstva v Slaskej (ďalej len OZ v Slaskej) 318/2018 zo dňa 05.12.2018 a v súlade so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov (ďalej len v z. n. p.), zákonom č. 40/1964 Zb. Občiansky zákonník v z. n. p. a zákonom č. 369/1990 Zb. o obecnom zriadení v z. n. p.

 Kontrolovaný subjekt: Obecný úrad Slaská (ďalej len OcÚ Slaská)

 Kontrolované obdobie: rok 2018

 Miesto a čas vykonania kontroly: OcÚ Slaská, 06.05.2019 – 03.06.2019

 Predmet kontroly:

* kontrola dodržiavania a uplatňovania zákona č. 211/2000 Z. z. o slobodnom prístupe k informáciám v z. n. p. a zákona č. 40/1964 Zb. Občiansky zákonník v z. n. p. pri povinnom zverejňovaní informácií v podmienkach OcÚ Slaská
* kontrola zákonného, správneho a úplného zverejňovania povinne zverejňovaných informácií zvlášť zmlúv, objednávok a faktúr na internetovej stránke obce

 Cieľ kontroly:

* skontrolovať ako sú dodržiavané ustanovenia všeobecne záväzných právnych predpisov pri povinnom zverejňovaní informácií (zmlúv, objednávok, faktúr) na internetovej stránke obce (www.slaska.sk)

 K predmetu  kontroly boli hlavnej kontrolórke obce predložené kontrolovaným subjektom nasledovné doklady:

1. Zmluvy uzatvorené v kontrolovanom období (celkom 31)
2. Objednávky vystavené v kontrolovanom období (celkom 15)
3. Faktúry uhradené v kontrolovanom období (celkom 240)

\*\*\*\*\*

Zákon, okrem sprístupňovania informácií na žiadosť, zaviedol aj povinnosť úradov zverejňovať určitý okruh údajov povinne, to znamená aj bez konkrétnej žiadosti. Ide o tzv. povinné zverejňovanie informácií upravené v ustanoveniach § 5, § 5a, § 5b a § 6

zákona č. 211/2000 Z. z. o slobodnom prístupe k informáciám v z. n. p.

Povinnosť zverejniť informácie uvedené v § 5 ods. 1 predmetného zákona (tzv. spôsob umožňujúci hromadné zverejňovanie informácií) sa v zmysle § 6 ods. 1 uvedeného

zákona nevzťahuje na fyzické osoby a na obce, ktoré nie sú mestami.

Obec má povinnosť zverejňovať písomné zmluvy, ktoré sú špecifikované v § 5a zákona č. 211/2000 Z. z. o slobodnom prístupe k informáciám v z. n. p., okrem zmlúv uvedených v § 5a ods. 5 uvedeného zákona. Zverejnenie je podmienkou účinnosti zmluvy. Nezverejnenie zmluvy do 3 mesiacov sa rovná nulite právneho aktu.

V  zmysle § 47a zákona č. 40/1964 Zb. Občiansky zákonník v  z. n. p., účinnosť

povinne zverejňovaných zmlúv nastáva:

1. *„Ak zákon ustanovuje povinné zverejnenie zmluvy, zmluva je účinná dňom nasledujúcim po dni jej zverejnenia.*
2. *Účastníci si môžu dohodnúť, že zmluva nadobúda účinnosť neskôr po jej zverejnení.*
3. *Zmluva uzavretá na účely odstránenia následkov mimoriadnej udalosti bezprostredne ohrozujúcej život, zdravie, majetok alebo životné prostredie, je účinná bez zverejnenia. Rovnako je bez zverejnenia účinné aj ustanovenie zmluvy, ktoré obsahuje informáciu, ktorá sa podľa osobitného zákona nesprístupňuje.*
4. *Ak sa do troch mesiacov od uzavretia zmluvy alebo od udelenia súhlasu, ak sa na jej platnosť vyžaduje súhlas príslušného orgánu, zmluva nezverejnila, platí, že k uzavretiu zmluvy nedošlo.“*

V zmysle § 5b ods. 2 zákona č. 211/2000 Z. z. o slobodnom prístupe k informáciám

v. z. n. p. je obec povinná zverejniť:

* objednávku do 10 pracovných dní odo dňa jej vystavenia
* faktúru do 30 dní odo dňa jej zaplatenia

V zmluvách sa nezverejňujú údaje chránené podľa osobitných predpisov. V zmysle § 5a ods. 14 zákona č. 211/2000 Z. z. o slobodnom prístupe k informáciám v z. n. p. *„povinne zverejňovaná zmluva sa zverejňuje nepretržite počas existencie záväzku vzniknutého z povinne zverejňovanej zmluvy, najmenej však počas piatich rokov od nadobudnutia účinnosti podľa zákona.“* Podobne doba zverejnenia objednávok a faktúr je ustanovená na nepretržitý čas 5 rokov.

 **KONTROLNÉ ZISTENIA:**

Oblasť kontroly v podmienkach OcÚ Slaská sa v priebehu kontrolovaného obdobia riadila platnými všeobecne záväznými právnymi predpismi (zákon č. 211/2000 Z. z.; zákon č. 40/1964 Zb. Občiansky zákonník).

Kontrole zverejňovania povinne zverejňovaných informácií na internetovej stránke obce boli podrobené zmluvy, objednávky a faktúry, ktoré boli uzatvorené, vystavené

a uhradené v rámci kontrolovaného obdobia.

Kontrolou písomných dokumentov a ich porovnaním s internetovou stránkou obce v rámci povinného zverejňovania dokumentov bolo vo všetkých prípadoch (zmluvy č. 1-24, 26-32; objednávky č. 1-15; vybrané faktúry č. 1-10, 51-60, 111-120, 171-180, 231-240) zistené dodržiavanie lehôt na zverejňovanie v zmysle citovaných zákonov (zmluvy - § 47a ods. 4 zákona č. 40/1964 Zb. Občiansky zákonník v z. n. p., objednávky a faktúry - § 5b ods. 2 zákona č. 211/2000 Z. z.). V prípade zverejňovania faktúr, boli takmer všetky zverejnené ešte pred ich úhradou, a to v deň doručenia faktúry na OcÚ Slaská.

Dátum účinnosti predmetných zmlúv bol na internetovej stránke obce zverejnený v súlade s § 47a ods. 1 a 2 zákona č. 40/1964 Zb. Občiansky zákonník v z. n. p., v zmysle ktorého je zmluva účinná najskôr dňom nasledujúcim po dni jej zverejnenia, prípadne sa účastníci môžu dohodnúť, že zmluva nadobúda účinnosť neskôr po jej zverejnení.

Pri kontrole dátumov (vystavenia, doručenia, splatnosti, úhrady) uvedených na vybraných faktúrach a krycích listoch priložených k faktúram, ktoré sú uložené v šanónoch na OcÚ Slaská a ich porovnaním s dátumami zverejnenými na internetovej stránke obce neboli zistené žiadne rozdiely.

V priebehu kontrolovaného obdobia bolo na internetovej stránke obce zverejnených celkom 31 zmlúv, 15 objednávok a 240 faktúr, ktoré v štruktúrovanej a prehľadnej forme obsahujú všetky údaje stanovené § 5a ods. 12 a § 5b ods. 1 zákona č. 211/2000 Z. z. o slobodnom prístupe k informáciám v z. n. p.

Obec dodržiava dobu zverejňovania povinne zverejňovaných informácií v zmysle § 5a ods. 14 zákona č. 211/2000 Z. z. o slobodnom prístupe k informáciám v z. n. p.

**Konštatujem, že kontrolovaný subjekt postupoval pri povinnom zverejňovaní informácií (zmlúv, objednávok a faktúr) v rámci kontrolovaného obdobia správne, úplne, v súlade so zákonom č. 211/2000 Z. z. o slobodnom prístupe k informáciám v z. n. p. a zákonom č. 40/1964 Zb. Občiansky zákonník v z. n. p.**

 **ZÁVER**

 Kontrolou za preverované obdobie neboli zistené nedostatky.

 Z uvedeného dôvodu bola z kontroly vyhotovená správa a preto nebolo potrebné k výsledku kontroly prijímať nápravné opatrenia.

 Dátum vyhotovenia správy: 07.06.2019

 Správu vyhotovil: Ing. Lucia Borošová, hlavná kontrolórka obce

 ...................................

 Dátum oboznámenia kontrolovaného subjektu so správou: 10.06.2019

Kontrolovaný subjekt zároveň potvrdzuje vrátenie dokladov predložených ku kontrole. Správu o výsledku kontroly prevzal za kontrolovaný subjekt:

 ...................................

 Mgr. Daniel G e l i e n

 starosta obce